b'\n_START_ARTICLE_\nDe Havilland D.H.82A Tiger Moth\n_START_PARAGRAPH_\nDe Havilland D.H.82 Tiger Moth oli englantilainen, kaksitasoinen ja kaksipaikkainen, yksimoottorinen alkeiskoulutuskone. Kone oli de Havilland D.H.60:n pohjalta suunniteltu sotilasversio, jota valmistettiin vuosien 1931 ja 1945 v\xc3\xa4lisen\xc3\xa4 aikana yli 8\xc2\xa0000 kappaletta useina eri versioina. Kone oli laajassa k\xc3\xa4yt\xc3\xb6ss\xc3\xa4 paitsi Englannin, my\xc3\xb6s monen Brittil\xc3\xa4isen kansainyhteis\xc3\xb6n maan sotilaslentokoulujen k\xc3\xa4yt\xc3\xb6ss\xc3\xa4. Toisen maailmansodan p\xc3\xa4\xc3\xa4tytty\xc3\xa4 lentokoulutoiminta jatkui edelleen, ja viimeiset lentokoulut luopuivat Tiger Moth -kalustostaan vasta vuonna 1953. Kone oli esikuvansa D.H.60:n tapaan eritt\xc3\xa4in suosittu my\xc3\xb6s siviilik\xc3\xa4yt\xc3\xb6ss\xc3\xa4. Englannin kuninkaallisten ilmavoimien, Royal Air Forcen, luovuttua konetyypist\xc3\xa4 1950-luvulla niit\xc3\xa4 myytiin my\xc3\xb6s siviiliin siirtyville sotilaslent\xc3\xa4jille. Koneita on s\xc3\xa4ilynyt runsaasti, noin 200 kappaletta eri puolilla maailmaa.\n_START_SECTION_\nKehitys\n_START_PARAGRAPH_\nDe Havilland D.H.60:n saavuttama suosio ilmailukerhotoiminnassa oli huomioitu 1930-luvun alkupuolella my\xc3\xb6s Englannin ilmailuministeri\xc3\xb6ss\xc3\xa4, joka antoi lentokonevalmistajille m\xc3\xa4\xc3\xa4r\xc3\xa4yksen uusien alkeiskoulukoneiden kehitt\xc3\xa4misest\xc3\xa4. De Havilland Aircraft Companyn vastaus t\xc3\xa4h\xc3\xa4n oli Geoffrey de Havillandin suunnitelma D.H.60:n sotilasversiosta, joka tunnettiin aluksi nimell\xc3\xa4 de Havilland D.H.60T Moth Trainer. Koneessa oli D.H.60:een n\xc3\xa4hden vahvistettu rakenne sotilasharjoitusk\xc3\xa4yt\xc3\xb6n vaatimien laitteiden takia. Koneeseen voitiin asentaa esimerkiksi nelj\xc3\xa4n harjoituspommin vaatima ripustin, konekiv\xc3\xa4\xc3\xa4rikameravarustus tai tiedustelukameravarustus. Voimalaitteena oli t\xc3\xa4ss\xc3\xa4 versiossa 120-hevosvoimainen de Havilland Gipsy III.  Koneesta valmistettiin kahdeksan koneen esisarja, jonka prototyypin koelento lennettiin 26. lokakuuta 1931. Onnistuneiden koelentosarjojen j\xc3\xa4lkeen alkoi sarjatuotanto. Koneen tyyppinimi vaihtui tuotannon alkaessa, uusi nimi oli de Havilland D.H.82 Tiger Moth._NEWLINE_Vuonna 1934, kun konetta oli valmistettu noin 100 kappaletta, de Havilland esitteli uuden parannellun version. Kone varustettiin nyt 130-hevosvoimaisella Gipsy Major-moottorilla. Lis\xc3\xa4ksi koneen takarungon p\xc3\xa4\xc3\xa4llyste vaihdettiin kankaasta vaneriin. Tyyppinimeksi t\xc3\xa4lle versiolle annettiin D.H.82A, RAF:n antaessa koneelle oman nimens\xc3\xa4, Tiger Moth II. T\xc3\xa4m\xc3\xa4 oli tyypin eniten valmistettu versio noin 6\xc2\xa0500:n kappaleen valmistusm\xc3\xa4\xc3\xa4r\xc3\xa4ll\xc3\xa4._NEWLINE_Viimeinen p\xc3\xa4\xc3\xa4versio oli D.H.82C, de Havillandin Kanadan tehtaan kehitt\xc3\xa4m\xc3\xa4 versio, joka oli tarkoitettu toimintaan talviolosuhteissa. Koneessa oli tehokkaampi moottori (de Havilland Gipsy Major 1C, 145 hv), suljettavat ohjaamojen kuomut, l\xc3\xa4mmityslaite ja py\xc3\xb6r\xc3\xa4jarrut. Koneeseen voitiin asentaa tarpeen mukaan my\xc3\xb6s sukset tai kellukkeet. Version valmistusm\xc3\xa4\xc3\xa4r\xc3\xa4 oli noin 1500 konetta. Osa n\xc3\xa4ist\xc3\xa4, 200 konetta, oli alun perin Yhdysvaltojen armeijan ilmavoimien tilaamia tyyppinimikkeell\xc3\xa4 PT-42. Koneet eiv\xc3\xa4t kuitenkaan koskaan p\xc3\xa4\xc3\xa4tyneet alkuper\xc3\xa4iselle tilaajalleen, sen sijaan ne otti k\xc3\xa4ytt\xc3\xb6\xc3\xb6ns\xc3\xa4 Kanadan kuninkaalliset ilmavoimat, RCAF._NEWLINE_Sen lis\xc3\xa4ksi ett\xc3\xa4 Tiger Moth oli laajassa k\xc3\xa4yt\xc3\xb6ss\xc3\xa4, sit\xc3\xa4 my\xc3\xb6s valmistettiin lisenssill\xc3\xa4 useissa maissa. Norjassa, Ruotsissa ja Portugalissa rakennettiin yhteens\xc3\xa4 noin 150 Tiger Mothia.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nSuomen ilmavoimilla oli k\xc3\xa4yt\xc3\xb6ss\xc3\xa4 yksi D.H.82A-kone. Kone oli norjalaisen Kjeller-lentokonetehtaan lisenssill\xc3\xa4 valmistama entinen Norjan ilmavoimien kone, joka internoitiin kes\xc3\xa4ll\xc3\xa4 1940 sen laskeuduttua Petsamoon Yl\xc3\xa4luostarin kent\xc3\xa4lle. Konetta k\xc3\xa4ytettiin l\xc3\xa4hinn\xc3\xa4 yhteyskoneena vuonna 1944 tapahtuneeseen poistoonsa asti. Koneen tunnuksena Suomen ilmavoimissa oli MO-159. Siviilik\xc3\xa4yt\xc3\xb6ss\xc3\xa4 Tiger Mothia k\xc3\xa4yttiv\xc3\xa4t useat lentokerhot mm. purjekoneiden hinaukseen. Yksi kone on s\xc3\xa4ilynyt ja on nyky\xc3\xa4\xc3\xa4n yksityisomistuksessa, tunnuksena OH-XLA.'